02010R1031 — RO — 05.01.2019 — 007.001

Acest document are doar scop informativ și nu produce efecte juridice. Instituțiile Uniunii nu își asumă răspunderea pentru conținutul său. Versiunile autentice ale actelor relevante, inclusiv preambulul acestora, sunt cele publicate în Jurnalul Oficial al Uniunii Europene și disponibile pe site-ul EUR-Lex. Aceste texte oficiale pot fi consultate accesând linkurile integrate în prezentul document.

►B REGULAMENTUL (UE) NR. 1031/2010 AL COMISIEI din 12 noiembrie 2010 privind calendarul, administrarea și alte aspecte ale licitării certificatelor de emisii de gaze cu efect de seră în temeiul Directivei 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității (Text cu relevanță pentru SEE) (JO L 302 18.11.2010, p. 1)

Astfel cum a fost modificat prin:









▼B

REGULAMENTUL (UE) NR. 1031/2010 AL COMISIEI

din 12 noiembrie 2010

privind calendarul, administrarea și alte aspecte ale licitării certificatelor de emisii de gaze cu efect de seră în temeiul Directivei 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității

(Text cu relevanță pentru SEE)







CAPITOLUL I

DISPOZIȚII GENERALE

Articolul 1

Obiect

Prezentul regulament stabilește reguli privind calendarul, administrarea și alte aspecte ale licitării certificatelor de emisii în temeiul Directivei 2003/87/CE.

Articolul 2

Domeniu de aplicare

Prezentul regulament se aplică alocării, prin intermediul licitațiilor, a certificatelor de emisii care fac obiectul capitolului II (aviație) din Directiva 2003/87/CE și alocării, prin intermediul licitațiilor, a certificatelor de emisii capitolului III (instalații staționare) din directiva respectivă valabile pentru a fi restituite în perioadele de comercializare începând cu 1 ianuarie 2013.

Articolul 3

Definiții

În sensul prezentului regulament, se aplică următoarele definiții:

1. „contracte futures” înseamnă certificate de emisii scoase la licitație ca instrumente financiare, conform articolului 38 alineatul (3) din Regulamentul (CE) nr. 1287/2006 ( 1 ), cu livrarea la o dată viitoare convenită, la prețul de închidere a licitației stabilit în conformitate cu articolul 7 alineatul (2) din prezentul regulament, și pentru care apelurile în marjă care țin seama de evoluția prețurilor se plătesc în numerar;

2. „contracte forwards” înseamnă certificate de emisii scoase la licitație ca instrumente financiare, conform articolului 38 alineatul (3) din Regulamentul (CE) nr. 1287/2006, cu livrarea la o dată viitoare convenită, la prețul de închidere a licitației stabilit în conformitate cu articolul 7 alineatul (2) din prezentul regulament, și pentru care apelurile în marjă care țin seama de evoluția prețurilor pot fi bazate fie pe garanții care nu sunt în numerar, fie pe o garanție guvernamentală convenită, la alegerea contrapartidei centrale;

3. „contracte spot cu scadența la două zile” înseamnă certificate de emisii scoase la licitație cu livrarea la o dată convenită, dar nu mai târziu de cea de-a doua zi de tranzacționare de la data licitației, în conformitate cu articolul 38 alineatul (2) litera (a) din Regulamentul (CE) nr. 1287/2006;

4. „contracte futures cu scadența la cinci zile” înseamnă certificate de emisie scoase la licitație ca instrumente financiare, în conformitate cu articolul 38 alineatul (3) din Regulamentul (CE) nr. 1287/2006, cu livrarea la o dată convenită, în termen de maximum cinci zile de tranzacționare de la data licitației;

5. „ofertă” înseamnă o ofertă în cadrul unei licitații pentru a obține un anumit număr de certificate de emisii la un preț specificat;

6. „fereastră de licitație” înseamnă perioada de timp în care pot fi depuse ofertele;

7. „zi de tranzacționare” înseamnă orice zi în care o platformă de licitație și sistemul de compensare sau sistemul de decontare legat la aceasta sunt deschise pentru tranzacționare;

8. „firmă de investiții” are același înțeles ca la articolul 4 alineatul (1) punctul 1 din Directiva 2004/39/CE;

9. „instituție de credit” are același înțeles ca la articolul 4 punctul 1 din Directiva 2006/48/CE a Parlamentului European și a Consiliului ( 2 );

10. „instrument financiar” are același înțeles ca la articolul 4 alineatul (1) punctul 17 din Directiva 2004/39/CE, cu excepția existenței unor dispoziții contrare în prezentul regulament;

11. „piață secundară” înseamnă piața pe care persoanele cumpără sau vând certificate de emisii fie înainte, fie după ce acestea sunt alocate cu titlu gratuit sau prin licitație;

12. „întreprindere-mamă” are același înțeles ca la articolele 1 și 2 din Directiva 83/349/CEE a Consiliului ( 3 );

13. „filială” are același înțeles ca la articolele 1 și 2 din Directiva 83/349/CEE a Consiliului;

14. „întreprindere afiliată” înseamnă o întreprindere legată de o întreprindere-mamă sau de o filială printr-o relație în sensul articolului 12 alineatul (1) din Directiva 83/349/CEE a Consiliului;

15. „control” are același înțeles ca la articolul 3 alineatele (2) și (3) din Regulamentul (CE) nr. 139/2004 al Consiliului ( 4 ), astfel cum este aplicat în Comunicarea jurisdicțională consolidată a Comisiei ( 5 ). Pentru stabilirea noțiunii de control asupra întreprinderilor proprietate de stat se aplică considerentul 22 din regulamentul respectiv și punctele 52 și 53 din respectiva comunicare;

16. „proces de licitație” înseamnă procesul care cuprinde stabilirea calendarului de licitație, procedurile de admitere la licitație, procedurile de depunere a ofertelor, desfășurarea licitației, calcularea și anunțarea rezultatelor licitației, măsurile luate pentru plata prețului cuvenit, livrarea certificatelor de emisii și gestionarea garanțiilor necesare pentru acoperirea oricăror riscuri ale tranzacției, precum și supravegherea și monitorizarea desfășurării corespunzătoare a licitațiilor de către o platformă de licitație;

17. „spălare de bani” are același înțeles ca la articolul 1 alineatul (2) din Directiva 2005/60/CE, având în vedere articolul 1 alineatele (3) și (5) din aceeași directivă;

18. „finanțarea terorismului” are același înțeles ca la articolul 1 alineatul (4) din Directiva 2005/60/CE, având în vedere articolul 1 alineatul (5) din aceeași directivă;

19. „activitate infracțională” are același înțeles ca la articolul 3 alineatul (4) din Directiva 2005/60/CE;

20. „adjudecător” înseamnă orice entitate publică sau privată desemnată de un stat membru să scoată la licitație certificate de emisii în numele acestuia;

21. „cont de depozit desemnat” înseamnă unul sau mai multe tipuri de cont de depozit prevăzute de regulamentul aplicabil al Comisiei adoptat în temeiul articolului 19 alineatul (3) din Directiva 2003/87/CE în scopul participării la procesul de licitație sau al desfășurării acestuia, inclusiv depozitarea certificatelor de emisii prin angajament scris, până la livrarea acestora în temeiul prezentului regulament;

22. „cont bancar desemnat” înseamnă un cont bancar desemnat de un adjudecător ori de un ofertant sau succesorul în drepturi al acestuia pentru primirea plăților datorate în temeiul prezentului regulament;

23. „măsură de precauție privind clientela” are același înțeles ca la articolul 8 alineatul (1) din Directiva 2005/60/CE, având în vedere dispozițiile articolului 8 alineatul (2) din aceeași directivă;

24. „beneficiar efectiv” are același înțeles ca la articolul 3 punctul 6 din Directiva 2005/60/CE;

25. „copie certificată în mod corespunzător” înseamnă o copie autentică a unui document original care este certificată drept copie autentică a originalului de un avocat, contabil, notar public calificat sau de o altă persoană abilitată în temeiul legislației naționale a statului membru în cauză să ateste oficial dacă o copie este în fapt o copie autentică a originalului;

26. „persoane expuse politic” are același înțeles ca la articolul 3 alineatul (8) din Directiva 2005/60/CE;

27. „abuz de piață” înseamnă fie utilizarea abuzivă a informațiilor privilegiate definită la punctul (28) din prezentul articol sau interzisă prin articolul 38, fie manipularea pieței definită la punctul (30) din prezentul articol sau la articolul 37 litera (b), fie ambele;

28. „utilizarea abuzivă a informațiilor privilegiate” înseamnă utilizarea informațiilor privilegiate interzisă în conformitate cu articolele 2, 3 și 4 din Directiva 2003/6/CE în legătură cu un instrument financiar în sensul articolului 1 alineatul (3) din Directiva 2003/6/CE menționat la articolul 9 din directiva respectivă, cu excepția existenței unor dispoziții contrare în prezentul regulament;

29. „informație privilegiată” are același înțeles ca la articolul 1 alineatul (1) din Directiva 2003/6/CE în legătură cu un instrument financiar în sensul articolului 1 alineatul (3) din Directiva 2003/6/CE menționat la articolul 9 din directiva respectivă, cu excepția existenței unor dispoziții contrare în prezentul regulament;

30. „manipularea pieței” are același înțeles ca la articolul 1 alineatul (2) din Directiva 2003/6/CE în legătură cu un instrument financiar în sensul articolului 1 alineatul (3) din Directiva 2003/6/CE menționat la articolul 9 din directiva respectivă, cu excepția existenței unor dispoziții contrare în prezentul regulament;

31. „sistem de compensare” înseamnă una sau mai multe infrastructuri legate de platforma de licitație care poate sau pot furniza servicii de compensare, de stabilire de marje, de compensare multilaterală (netting), de gestionare a garanțiilor, de decontare și de livrare, precum și orice alte servicii, desfășurate de o contrapartidă centrală, accesată fie direct, fie indirect, prin membrii contrapartidei centrale, care acționează ca intermediari între clienții lor și contrapartida centrală;

32. „compensare” înseamnă toate procesele anterioare, simultane și ulterioare deschiderii ferestrei de licitație, până la decontare, cuprinzând gestionarea oricăror riscuri care apar în acest interval, inclusiv stabilirea marjelor, compensarea multilaterală sau novația, sau orice alte servicii care se pot efectua printr-un sistem de compensare sau decontare;

33. „stabilirea marjelor” înseamnă procesul prin care un adjudecător, un ofertant sau unul sau mai mulți intermediari care acționează în numele acestora depune o garanție pentru a acoperi o anumită poziție financiară, cuprinzând întregul proces de măsurare, calculare și administrare a garanției reale oferite pentru a acoperi această poziție financiară, cu scopul de a asigura că toate angajamentele de plată ale unui ofertant și toate angajamentele de livrare ale unui adjudecător sau ale unuia sau mai multor intermediari care acționează în numele acestora pot fi onorate într-o perioadă foarte scurtă de timp;

34. „decontare” înseamnă plata, de către un ofertant câștigător sau de succesorul în drepturi al acestuia sau de către o contrapartidă centrală sau un agent de decontare, a sumei datorate pentru ca certificatele de emisii să fie livrate ofertantului sau succesorului în drepturi al acestuia sau unei contrapartide centrale sau unui agent de decontare și livrarea certificatelor de emisii ofertantului câștigător sau succesorului în drepturi al acestuia sau unei contrapartide centrale sau unui agent de decontare;

35. „contrapartidă centrală” înseamnă o entitate care se interpune fie direct între un adjudecător și un ofertant sau succesorul acestuia în drepturi, fie între intermediarii care îi reprezintă, și care acționează în calitate de contrapartidă exclusivă pentru fiecare dintre aceștia, garantând plata veniturilor din licitație adjudecătorului sau unui intermediar care îl reprezintă sau livrarea certificatelor de emisii licitate ofertantului sau unui intermediar care îl reprezintă, sub rezerva articolului 48;

36. „sistem de decontare” înseamnă orice infrastructură, legată sau nu de platforma de licitație, care poate să asigure servicii de decontare, care pot cuprinde compensarea, compensarea multilaterală, gestionarea garanțiilor sau orice alte servicii, care permit în cele din urmă livrarea certificatelor de emisii în numele unui adjudecător către un ofertant câștigător sau succesorul în drepturi al acestuia, și plata sumei datorate de către un ofertant câștigător sau succesorul în drepturi al acestuia către un adjudecător, care se desfășoară prin una dintre următoarele modalități:

(a) sistemul bancar și registrul Uniunii;

(b) unul sau mai mulți agenți de decontare care acționează în numele unui adjudecător și al unui ofertant sau al succesorului acestuia în drepturi, care au acces la agentul de decontare direct sau indirect prin membrii agentului de decontare ce acționează ca intermediari între clienții lor și agentul de decontare;

37. „agent de decontare” înseamnă o entitate care acționează în calitate de agent care furnizează conturi platformei de licitație, prin intermediul căruia instrucțiunile date de adjudecător sau de un intermediar care îl reprezintă pentru transferul certificatelor de emisii licitate și plata prețului de compensare a licitației de către un ofertant câștigător, succesorul în drepturi al acestuia sau un intermediar care îi reprezintă sunt executate în siguranță, fie simultan, fie aproape simultan, în mod garantat;

38. „garanție” înseamnă formele de garanție suplimentară menționate la articolul 2 litera (m) din Directiva 98/26/CE a Parlamentului European și a Consiliului ( 6 ), inclusiv orice certificate de emisii acceptate ca garanție de sistemul de compensare sau sistemul de decontare;

39. „piață reglementată” are același înțeles ca la articolul 4 alineatul (1) punctul 14 din Directiva 2004/39/CE;

40. „IMM-uri” înseamnă operatori sau operatori de aeronave care sunt întreprinderi mici și mijlocii în sensul Recomandării 2003/361/CE a Comisiei ( 7 );

41. „operatori cu emisii scăzute” înseamnă operatorii sau operatorii de aeronave care au emis în medie cel mult 25 000 de tone echivalent dioxid de carbon în cei trei ani calendaristici care precedă anul în care participă la o licitație, astfel cum indică emisiile verificate ale acestora;

42. „operator de piață” are același înțeles ca la articolul 4 alineatul (1) punctul 13 din Directiva 2004/39/CE;

43. „stabilirea” înseamnă oricare dintre următoarele:

(a) domiciliul sau adresa permanentă în cadrul Uniunii, în scopul articolului 6 alineatul (3) al treilea paragraf;

(b) același lucru ca la articolul 4 alineatul (1) punctul 20 litera (a) din Directiva 2004/39/CE, ținând seama de cerințele articolului 5 alineatul (4) din directiva respectivă, în scopul articolului 18 alineatul (2) din prezentul regulament;

(c) același lucru ca la articolul 4 alineatul (1) punctul 20 litera (a) din Directiva 2004/39/CE, ținând seama de cerințele articolului 5 alineatul (4) din directiva respectivă, în scopul articolului 18 alineatul (3) din prezentul regulament, în cazul persoanelor menționate la articolul 18 alineatul (1) litera (b) din prezentul regulament;

(d) același lucru ca la articolul 4 punctul 7 din Directiva 2006/48/CE, în scopul articolului 18 alineatul (3) din prezentul regulament, în cazul persoanelor menționate la articolul 18 alineatul (1) litera (c) din prezentul regulament;

(e) același lucru ca la articolul 4 alineatul (1) punctul 20 litera (a) din Directiva 2004/39/CE, în scopul articolului 19 alineatul (2) din prezentul regulament, în cazul grupării comerciale menționate la articolul 18 alineatul (1) litera (d) din prezentul regulament;

▼M1

(f) același lucru ca la articolul 4 alineatul (1) punctul 20 litera (b) din Directiva 2004/39/CE, în scopul articolului 28 alineatele (4) și (5), al articolului 35 alineatele (4), (5) și (6) și al articolului 42 alineatul (1) din prezentul regulament;

▼M2

44. „strategie de ieșire” înseamnă unul sau mai multe documente stabilite în conformitate cu contractele de desemnare a autorității de monitorizare a licitațiilor sau a platformei de licitație, în care se prevăd măsuri detaliate al căror scop este de a asigura:

(a) transferul tuturor imobilizărilor corporale și necorporale necesare pentru desfășurarea neîntreruptă a licitațiilor și pentru derularea în condiții bune a acestora de către platforma de licitație succesoare;

(b) transmiterea către autoritățile contractante și/sau către autoritatea de monitorizare a licitațiilor a tuturor informațiilor referitoare la procesul de licitație, care sunt necesare pentru procedura de achiziție, în vederea desemnării platformei de licitație succesoare;

(c) furnizarea către autoritățile contractante și/sau către autoritatea de monitorizare a licitațiilor și/sau către platforma de licitație succesoare a asistenței tehnice care permite autorităților contractante și/sau autorității de monitorizare și/sau platformei de licitație succesoare să înțeleagă, să acceseze sau să utilizeze informațiile relevante furnizate în temeiul literelor (a) și (b).

▼B







CAPITOLUL II

CONCEPTUL LICITAȚIILOR

Articolul 4

Produse licitate

▼M4

(1) Certificatele de emisii se oferă spre vânzare pe o platformă de licitație, prin intermediul unor contracte electronice standardizate („produsul licitat”).

▼M1

(2) Fiecare stat membru scoate la licitație certificate sub formă de contracte spot cu scadența la două zile sau contracte futures cu scadența la cinci zile.

▼M1 —————

▼B

Articolul 5

Formatul licitațiilor

Licitațiile se desfășoară prin intermediul unui format de licitație prin care ofertanții își transmit ofertele pe parcursul unei anumite ferestre de licitație, fără a vedea ofertele transmise de alți ofertanți. Fiecare ofertant câștigător plătește același preț de închidere a licitației menționat la articolul 7, pentru fiecare certificat de emisii, indiferent de prețul oferit.

Articolul 6

Depunerea și retragerea ofertelor

(1) Volumul minim al ofertei este de un lot.

▼M1

Un lot scos la licitație de o platformă de licitație desemnată în temeiul articolului 26 alineatul (1) sau al articolului 30 alineatul (1) este de 500 de certificate.

Un lot scos la licitație de o platformă de licitație desemnată în temeiul articolului 26 alineatul (2) sau al articolului 30 alineatul (2) este de 500 sau 1 000 de certificate.

▼B

(2) Fiecare ofertă trebuie să conțină următoarele:

(a) identitatea ofertantului și dacă acesta licitează în nume propriu sau în numele unui client;

(b) dacă ofertantul licitează în numele unui client, identitatea clientului;

(c) volumul ofertei ca număr al certificatelor de emisii în multipli întregi de loturi de 500 sau 1 000 de certificate de emisii;

(d) prețul oferit în euro pentru fiecare certificat de emisii, exprimat cu două zecimale.

(3) Fiecare ofertă poate fi depusă, modificată sau retrasă numai pe parcursul unei anumite ferestre de licitație.

Ofertele depuse pot fi modificate sau retrase într-un anumit termen înainte de închiderea ferestrei de licitație. Un astfel de termen este stabilit de platforma de licitație în cauză și publicat pe site-ul web al platformei de licitație respective cu cel puțin cinci zile de tranzacționare înainte de deschiderea ferestrei de licitație.

Numai o persoană fizică stabilită în Uniune, desemnată în temeiul articolului 19 alineatul (2) litera (d) și autorizată să ia angajamente ce obligă un ofertant în toate scopurile legate de licitații, inclusiv depunerea unei oferte („reprezentantul ofertantului”) are dreptul să depună, să modifice sau să retragă o ofertă în numele ofertantului.

Odată depusă, fiecare ofertă are caracter obligatoriu, cu excepția cazului în care este retrasă sau modificată în temeiul prezentului alineat sau retrasă în temeiul alineatului (4).

(4) În cazul în care platforma de licitații consideră că a existat o eroare reală la depunerea ofertei poate, la cererea unui reprezentant al ofertantului, să considere oferta depusă cu eroare de ofertantul respectiv ca fiind retrasă după închiderea ferestrei de licitație, însă înainte de stabilirea prețului de închidere a licitației.

(5) Primirea, transmiterea și depunerea unei oferte de către o firmă de investiții sau instituție de credit pe orice platformă de licitație se consideră ca reprezentând un serviciu de investiții în sensul articolului 4 alineatul (1) punctul 2 din Directiva 2004/39/CE, în cazul în care produsul licitat este un instrument financiar.

Articolul 7

Prețul de închidere a licitației și soluționarea licitațiilor cu oferte egale

(1) Prețul de închidere a licitației se stabilește la închiderea ferestrei de licitație.

(2) O platformă de licitație sortează ofertele depuse în ordinea prețului oferit. În cazul în care prețul mai multor oferte este același, aceste oferte vor fi sortate printr-o selecție aleatorie bazată pe un algoritm stabilit de platforma de licitație înaintea licitației.

Volumele oferite se adună, începând cu cel mai mare preț oferit. Prețul ofertei la care suma volumelor oferite este aceeași sau depășește volumul certificatelor de emisii scoase la licitație este prețul de închidere a licitației.

(3) Toate ofertele care constituie suma volumelor oferite stabilită în conformitate cu alineatul (2) se alocă la prețul de închidere a licitației.

(4) În cazul în care volumul total al ofertelor câștigătoare stabilite în conformitate cu alineatul (2) depășește volumul certificatelor de emisii scoase la licitație, volumul rămas al certificatelor de emisii scoase la licitație se alocă ultimului ofertant care a trimis ultima ofertă ce face parte din suma volumelor oferite.

(5) În cazul în care volumul total al ofertelor sortate în conformitate cu alineatul (2) este inferior volumului certificatelor de emisii scoase la licitație, platforma de licitație anulează licitația.

(6) În cazul în care prețul de închidere a licitației este semnificativ mai mic decât prețul mediu predominant pe piața secundară în timpul ferestrei de licitație și imediat înainte de aceasta, ținând seama de volatilitatea pe termen scurt a prețurilor certificatelor pe o anumită perioadă anterioară licitației, platforma de licitație anulează licitația.

▼M4

(7) Înainte de începerea unei licitații, platforma de licitație stabilește metodologia de aplicare a alineatului (6), după consultarea autorității de monitorizare a licitațiilor, dacă aceasta este desemnată, și după notificarea autorităților naționale competente menționate la articolul 56.

Între două ferestre de licitație de pe aceeași platformă de licitație, platforma de licitație respectivă poate modifica metodologia. Aceasta notifică fără întârziere autoritatea de monitorizare a licitațiilor, dacă este desemnată, și autoritățile naționale competente menționate la articolul 56.

Platforma de licitație în cauză ține seama în cel mai înalt grad de avizul autorității de monitorizare a licitațiilor, dacă acesta este emis.

(8) Dacă una sau mai multe licitații se anulează succesiv în temeiul alineatului (5) sau (6), volumul combinat de certificate de emisii din aceste licitații se distribuie în mod egal între următoarele licitații programate pe aceeași platformă de licitație.

În cazul certificatelor de emisii care fac obiectul capitolului III din Directiva 2003/87/CE, numărul de licitații între care trebuie distribuit volumul combinat ce urmează a fi licitat este egal cu numărul de licitații anulate înmulțit cu patru.

În cazul certificatelor de emisii care fac obiectul capitolului II din Directiva 2003/87/CE, numărul de licitații între care trebuie distribuit volumul combinat ce urmează a fi licitat este egal cu dublul numărului de licitații anulate.

▼B







CAPITOLUL III

CALENDARUL DE LICITAȚIE

Articolul 8

Calendar și frecvență

(1) O platformă de licitație desfășoară licitații separat prin propria fereastră de licitație, deschisă la intervale regulate. Fereastra de licitație se deschide și se închide în aceeași zi de tranzacționare. Fereastra de licitație rămâne deschisă timp de cel puțin două ore. Ferestrele de licitație ale oricăror două sau mai multe platforme de licitație nu se pot suprapune și există un interval de cel puțin două ore între două ferestre de licitație consecutive.

(2) Platforma de licitație stabilește datele și orele licitațiilor ținând cont de sărbătorile legale care afectează piețele financiare internaționale și de orice alte evenimente sau circumstanțe pertinente care, din punctul de vedere al platformei de licitație, ar putea afecta desfășurarea corespunzătoare a licitațiilor, necesitând schimbări. Pe parcursul celor două săptămâni ale sărbătorilor de Crăciun și de Anul Nou din fiecare an nu se va desfășura nicio licitație.

▼M4

(3) În circumstanțe excepționale și după consultarea autorității de monitorizare a licitațiilor, dacă aceasta este desemnată, o platformă de licitație poate modifica orarul oricărei ferestre de licitație, notificând toate persoanele care ar putea fi afectate. Platforma de licitație în cauză ține seama în cel mai înalt grad de avizul autorității de monitorizare a licitațiilor, dacă acesta este emis.

▼M1

(4) Începând de la a șasea licitație sau mai devreme, platforma de licitație desemnată în temeiul articolului 26 alineatul (1) sau (2) desfășoară licitații cu certificate care fac obiectul capitolului III din Directiva 2003/87/CE cel puțin săptămânal și licitații cu certificate care fac obiectul capitolului II din Directiva 2003/87/CE cel puțin o dată la două luni, însă, în cursul anului 2012, respectivele platforme de licitație desfășoară licitații cu certificatele care fac obiectul capitolului III din directiva menționată cel puțin lunar.

▼B

Nicio altă platformă de licitație nu desfășoară licitații într-o perioadă de maximum două zile pe săptămână în care o platformă de licitație desemnată în conformitate cu articolul 26 alineatul (1) sau (2) desfășoară o licitație. În cazul în care platforma de licitație desemnată în conformitate cu articolul 26 alineatul (1) sau (2) desfășoară licitații în mai mult de două zile pe săptămână, aceasta determină și publică cele două zile în care nu pot avea loc alte licitații. Ea trebuie să facă acest lucru fie înainte, fie atunci când realizează determinarea și publicarea menționate la articolul 11 alineatul (1).

▼M4

(5) Volumul de certificate de emisii care fac obiectul capitolului III din Directiva 2003/87/CE și care urmează să fie licitat pe platforma de licitație desemnată în conformitate cu articolul 26 alineatul (1) sau (2) se distribuie în mod egal între licitațiile desfășurate într-un an dat, cu singura excepție că volumul licitat în luna august a fiecărui an reprezintă jumătate din volumul licitat în celelalte luni ale anului.

Volumul de certificate de emisii care fac obiectul capitolului II din Directiva 2003/87/CE și care urmează să fie licitat pe platforma de licitație desemnată în conformitate cu articolul 26 alineatul (1) sau (2) se distribuie, în principiu, în mod egal între licitațiile desfășurate într-un an dat, cu singura excepție că volumul licitat în luna august a fiecărui an reprezintă jumătate din volumul licitat în celelalte luni ale anului.

▼B

(6) Dispoziții suplimentare privind calendarul și frecvența licitațiilor desfășurate de orice platformă de licitație în afara platformelor de licitație desemnate în conformitate cu articolul 26 alineatele (1) și (2) sunt prevăzute la articolul 32.

▼M4

Articolul 9

Circumstanțe care împiedică desfășurarea licitațiilor

Fără a aduce atingere aplicării, după caz, a regulilor menționate la articolul 58, o platformă de licitație poate anula o licitație dacă desfășurarea în mod corespunzător a acesteia este perturbată sau riscă să fie perturbată. Dacă una sau mai multe licitații sunt anulate succesiv, volumul combinat de certificate de emisii din aceste licitații se distribuie în mod egal între următoarele licitații programate pe aceeași platformă de licitație.

În cazul certificatelor de emisii care fac obiectul capitolului III din Directiva 2003/87/CE, numărul de licitații între care trebuie distribuit volumul combinat ce urmează a fi licitat este egal cu numărul de licitații anulate succesiv, înmulțit cu patru.

În cazul certificatelor de emisii care fac obiectul capitolului II din Directiva 2003/87/CE, numărul de licitații între care trebuie distribuit volumul combinat ce urmează a fi licitat este egal cu dublul numărului de licitații anulate succesiv.

▼B

Articolul 10

Volume anuale ale certificatelor de emisii scoase la licitație care fac obiectul capitolului III din Directiva 2003/87/CE

▼M1

(1) În anexa I la prezentul regulament se stabilește, pentru fiecare stat membru, volumul tuturor certificatelor care fac obiectul capitolului III din Directiva 2003/87/CE și care urmează să fie scoase la licitație în 2012.

▼M6

(2) Volumul certificatelor de emisii care fac obiectul capitolului III din Directiva 2003/87/CE și care urmează să fie scoase la licitație în 2013 și 2014 este egal cu cantitatea de certificate de emisii stabilită în temeiul articolelor 9 și 9a din directiva respectivă pentru anul calendaristic în cauză, din care se scade alocarea cu titlu gratuit prevăzută la articolul 10a alineatul (7) și la articolul 11 alineatul (2) din directiva respectivă, precum și jumătate din volumul total al oricăror certificate de emisii scoase la licitație în 2012.

Volumul certificatelor de emisii care fac obiectul capitolului III din Directiva 2003/87/CE și care urmează să fie scoase la licitație în fiecare an calendaristic în perioada 2015-2018 este egal cu cantitatea de certificate de emisii stabilită în temeiul articolelor 9 și 9a din directiva respectivă pentru anul calendaristic în cauză, din care se scade alocarea cu titlu gratuit prevăzută la articolul 10a alineatul (7) și la articolul 11 alineatul (2) din directiva respectivă.

▼M5

Volumul certificatelor de emisii care urmează să fie scoase la licitație într-un anumit an din perioada 2014-2016, stabilit în conformitate cu primul sau cu al doilea paragraf al prezentului alineat, se reduce cu cantitatea de certificate de emisii pentru anul respectiv prevăzută în a doua coloană a tabelului din anexa IV la prezentul regulament.

În cazul în care în 2014 volumul reducerii prevăzute în anexa IV nu poate fi repartizat pe o perioadă mai mare de 9 luni, acesta se reduce cu 100 de milioane de certificate de emisii și, ulterior, cu aceeași cantitate pentru fiecare trimestru al anului. În acest caz, volumele reducerii pentru 2015 și 2016 se ajustează în tranșe egale în consecință.

▼M6

Volumul certificatelor de emisii care fac obiectul capitolului III din Directiva 2003/87/CE care urmează să fie scoase la licitație începând din 2019 este egal cu cantitatea de certificate stabilită în conformitate cu articolul 10 alineatele (1) și (1a) din directiva respectivă.

▼M5

În ceea ce privește statele membre care aplică articolul 10c din directivă și fără a aduce atingere primei teze de la articolul 10c alineatul (2) din directivă, cantitatea totală de certificate de emisii care urmează să fie scoase la licitație într-un anumit an ca urmare a ajustării prevăzute în coloana a doua din tabelul care figurează în anexa IV din prezentul regulament nu poate fi mai mică decât cantitatea de certificate de emisii alocate cu titlu gratuit în mod provizoriu pentru instalațiile de producție a energiei electrice în același an.

În cazul în care este necesar, cantitatea totală de certificate de emisii care urmează să fie scoase la licitație într-un anumit an din perioada 2014-2016 de către un stat membru care aplică articolul 10c din directivă se majorează în consecință. În măsura în care cantitatea totală de certificate de emisii care urmează să fie scoase la licitație se majorează în conformitate cu teza precedentă, cantitatea respectivă se reduce ulterior pentru a se asigura respectarea distribuției efectuate în conformitate cu primul paragraf de la prezentul alineat. Volumele de certificate de emisii care urmează să fie licitate menționate în cea de a doua și cea de a treia coloană a tabelului din anexa IV la prezentul regulament se ajustează pentru a reflecta orice astfel de majorare și reducere.

▼B

Orice cantitate care urmează să fie scoasă la licitație în conformitate cu articolul 24 din Directiva 2003/87/CE se adaugă la volumul certificatelor de emisii care urmează să fie scoase la licitație într-un an calendaristic dat, stabilit în conformitate cu primul sau cu cel de-al doilea paragraf al prezentului alineat.

▼M6

Fără a se aduce atingere prevederilor Deciziei (UE) 2015/1814 a Parlamentului European și a Consiliului ( 8 ), volumul certificatelor de emisii care fac obiectul capitolului III din Directiva 2003/87/CE și care urmează să fie scoase la licitație în ultimul an al fiecărei perioade de comercializare ține cont de orice încetare a activității unei instalații în conformitate cu articolul 10a alineatul (19) din directiva respectivă, de orice adaptare a nivelului alocării cu titlu gratuit în conformitate cu articolul 10a alineatul (20) din directiva respectivă și de certificatele de emisii care sunt păstrate în rezerva pentru instalațiile nou-intrate prevăzută la articolul 10a alineatul (7) din directiva respectivă.

(3) Volumul certificatelor de emisii care fac obiectul capitolului III din Directiva 2003/87/CE și care urmează să fie scoase la licitație în fiecare an calendaristic începând cu 2013 se bazează pe anexa I și pe determinarea și publicarea de către Comisie, în temeiul articolului 10 alineatul (1) din directiva respectivă, a cantității estimate de certificate de emisii care să fie scoase la licitație sau pe modificarea cea mai recentă a estimării inițiale a Comisiei, publicată până la data de 31 ianuarie a anului anterior, luându-se în considerare, după caz, Decizia (UE) 2015/1814 și, în măsura posibilului, toate alocările provizorii cu titlu gratuit scăzute sau care trebuie scăzute din cantitatea de certificate pe care un anumit stat membru ar scoate-o la licitație în temeiul articolului 10 alineatul (2) din Directiva 2003/87/CE, conform prevederilor articolului 10c alineatul (2) din directiva respectivă, precum și toate ajustările în temeiul articolelor 24 și 27 din directiva respectivă.

Fără a se aduce atingere Deciziei (UE) 2015/1814, orice modificare ulterioară a volumului certificatelor de emisii care urmează să fie scoase la licitație într-un an calendaristic dat se reflectă în volumul certificatelor de emisii care urmează să fie scoase la licitație în anul calendaristic ulterior.

(4) Fără a aduce atingere articolului 10a alineatul (7) din Directiva 2003/87/CE, pentru orice an calendaristic dat, procentajul certificatelor de emisii ale fiecărui stat membru care urmează să fie licitate și care fac obiectul capitolului III din directiva respectivă va fi procentajul stabilit în temeiul articolului 10 alineatul (2) din aceeași directivă, luând în considerare toate alocările provizorii cu titlu gratuit realizate de statul membru în cauză în temeiul articolului 10c din Directiva 2003/87/CE în anul calendaristic respectiv, toate certificatele de emisii care urmează să fie licitate de statul membru în cauză în același an calendaristic în temeiul articolului 24 din directiva respectivă, precum și certificatele care trebuie plasate în rezerva pentru stabilitatea pieței sau scoase din aceasta în temeiul articolului 1 alineatul (5) al doilea paragraf și al articolului 1 alineatul (8) din Decizia (UE) 2015/1814.

▼M7

(5) Volumul certificatelor care fac obiectul capitolului III din Directiva 2003/87/CE și care urmează să fie scoase la licitație în 2020 include, de asemenea, volumul de 50 de milioane de certificate nealocate din rezerva pentru stabilitatea pieței menționată la articolul 10a alineatul (8) al doilea paragraf din directiva menționată. Aceste certificate se împart în părți egale între statele membre care participau la acțiunea comună în temeiul articolului 26 alineatul (1) din prezentul regulament la 1 ianuarie 2018 și se adaugă la volumul certificatelor care urmează să fie scoase la licitație pentru fiecare dintre ele. Volumul de 50 de milioane de certificate se distribuie, în principiu, în mod egal între licitațiile desfășurate în 2020.

▼B

Articolul 11

Calendarul licitațiilor individuale de certificate de emisii care fac obiectul capitolului III din Directiva 2003/87/CE, scoase la licitație de platformele de licitație desemnate în conformitate cu articolul 26 alineatul (1) sau (2) din prezentul regulament

▼M6

(1) Platformele de licitație desemnate în conformitate cu articolul 26 alineatul (1) sau (2) din prezentul regulament stabilesc și publică ferestrele de licitație, volumele individuale, datele licitațiilor și produsul licitat, datele plății și livrării certificatelor de emisii care fac obiectul capitolului III din Directiva 2003/87/CE și care urmează să fie licitate în licitații individuale în fiecare an calendaristic, până la data de 30 iunie a anului precedent sau imediat ce este posibil după această dată, după consultarea în prealabil a Comisiei și obținerea avizului său în acest sens. Platformele de licitație respective țin seama în cel mai înalt grad de avizul Comisiei.

▼M1

(2) Platformele de licitație desemnate în temeiul articolului 26 alineatul (1) sau (2) din prezentul regulament efectuează determinările și publicările prevăzute la alineatul (1) al prezentului articol în conformitate cu anexa I și cu determinarea și publicarea de către Comisie a cantității estimate de certificate care urmează să fie scoasă la licitație sau cu modificarea cea mai recentă a estimării inițiale a Comisiei, inclusiv orice adaptare, menționată la articolul 10 alineatul (3).

▼B

(3) Ferestrele de licitație, volumele individuale și datele de licitație pentru certificatele de emisii care fac obiectul capitolului III din Directiva 2003/87/CE și care urmează să fie scoase la licitație în cadrul unor licitații individuale pentru ultimul an al fiecărei perioade de comercializare pot fi ajustate de platforma de licitație în cauză pentru a ține cont de orice întrerupere a operațiunilor unei instalații în conformitate cu articolul 10a alineatul (19) din directiva respectivă, de orice adaptare a nivelului alocării cu titlu gratuit în conformitate cu articolul 10a alineatul (20) din directiva respectivă sau de certificatele de emisii care sunt păstrate în rezerva pentru instalațiile nou intrate prevăzută la articolul 10a alineatul (7) din directiva respectivă.

▼M4

(4) Calendarul licitațiilor individuale de certificate de emisii care fac obiectul capitolului III din Directiva 2003/87/CE, desfășurate de altă platformă de licitație decât cele desemnate în conformitate cu articolul 26 alineatul (1) sau (2) din prezentul regulament, se stabilește și se publică în conformitate cu articolul 32 din prezentul regulament.

Articolul 32 se aplică, de asemenea, în cazul licitațiilor desfășurate în conformitate cu articolul 30 alineatul (7) al doilea paragraf de către o platformă de licitație desemnată în conformitate cu articolul 26 alineatul (1) sau (2).

Articolul 12

Volume anuale de certificate de emisii care fac obiectul capitolului II din Directiva 2003/87/CE, scoase la licitație

(1) Volumul de certificate de emisii care fac obiectul capitolului II din Directiva 2003/87/CE ce urmează să fie licitat în fiecare an reprezintă 15 % din volumul de astfel de certificate de emisii preconizat a se afla în circulație în anul respectiv. Dacă volumul licitat într-un an dat este mai mare sau mai mic decât 15 % din volumul efectiv pus în circulație în anul respectiv, volumul care urmează să fie licitat în anul următor se ajustează pentru a corecta diferența. Orice certificate de emisii care mai rămân de licitat după ultimul an al unei perioade de comercializare se licitează în primele patru luni ale anului următor.

Volumul de certificate de emisii care urmează să fie licitat în ultimul an al fiecărei perioade de comercializare ține seama de certificatele de emisii rămase în rezerva specială menționată la articolul 3f din Directiva 2003/87/CE.

(2) Pentru fiecare an calendaristic dintr-o perioadă de comercializare dată, partea care revine fiecărui stat membru din certificatele de emisii care fac obiectul capitolului II din Directiva 2003/87/CE ce urmează să fie licitate se determină în conformitate cu articolul 3d alineatul (3) din directiva respectivă.

▼B

Articolul 13

Calendarul licitațiilor individuale de certificate de emisii care fac obiectul capitolului II din Directiva 2003/87/CE, scoase la licitație de platformele de licitație desemnate în conformitate cu articolul 26 alineatul (1) sau (2) din prezentul regulament

(1) Platformele de licitație desemnate în conformitate cu articolul 26 alineatul (1) sau (2) din prezentul regulament stabilesc și publică ferestrele de licitație, volumele individuale și datele de licitație pentru certificatele de emisii care fac obiectul capitolului II din Directiva 2003/87/CE și care urmează să fie scoase la licitație în cadrul unor licitații individuale în anul 2012, până la 30 septembrie 2011 sau imediat ce este posibil, în urma consultării în prealabil a Comisiei și obținerii avizului acesteia. Platformele de licitație în cauză țin cont în cea mai mare măsură de avizul Comisiei.

▼M4

(2) Începând cu 2013, platformele de licitație desemnate în conformitate cu articolul 26 alineatul (1) sau (2) din prezentul regulament stabilesc și publică, în principiu, ferestrele de licitație, volumele individuale, datele licitațiilor și produsul licitat, datele plății și livrării certificatelor de emisii care fac obiectul capitolului II din Directiva 2003/87/CE și care urmează să fie licitate în licitații individuale în fiecare an calendaristic, până la data de 30 septembrie a anului precedent sau imediat ce este posibil după această dată, după consultarea în prealabil a Comisiei și obținerea avizului său în acest sens. Platformele de licitație în cauză țin seama în cel mai înalt grad de avizul Comisiei.

▼B

Ferestrele de licitație, volumele individuale, datele licitațiilor, precum și produsul licitat, datele plății și livrării certificatelor de emisii care fac obiectul capitolului II din Directiva 2003/87/CE și care urmează să fie scoase la licitație în cadrul unor licitații individuale în ultimul an al fiecărei perioade de comercializare pot fi ajustate de platforma de licitație în cauză pentru a ține cont de certificatele de emisii care sunt păstrate în rezerva specială prevăzută la articolul 3f din directiva respectivă.

(3) Platformele de licitație desemnate în conformitate cu articolul 26 alineatul (1) sau (2) din prezentul regulament își bazează deciziile și publicările în temeiul alineatelor (1) și (2) pe decizia Comisiei adoptată în conformitate cu articolul 3e alineatul (3) din Directiva 2003/87/CE.

(4) Dispozițiile privind calendarul licitațiilor individuale de certificate de emisii care fac obiectul capitolului II din Directiva 2003/87/CE desfășurate de orice platformă de licitație în afara platformelor de licitație desemnate în conformitate cu articolul 26 alineatul (1) sau (2) din prezentul regulament se stabilesc și se publică în conformitate cu articolul 32 din prezentul regulament.

▼M4

Articolul 32 se aplică, de asemenea, în cazul licitațiilor desfășurate în conformitate cu articolul 30 alineatul (7) al doilea paragraf de către o platformă de licitație desemnată în conformitate cu articolul 26 alineatul (1) sau (2).

▼B

Articolul 14

Adaptarea calendarului de licitație

(1) Volumele anuale care urmează să fie scoase la licitație și ferestrele de licitație, volumele, datele, produsul licitat și datele plății și livrării pentru licitațiile individuale, stabilite și publicate în conformitate cu articolele 10-13 și cu articolul 32 alineatul (4), nu se modifică, cu excepția adaptării necesare ca urmare a oricăreia dintre următoarele:

(a) anularea unei licitații în conformitate cu articolul 7 alineatele (5) și (6), articolul 9 și articolul 32 alineatul (5);

(b) orice suspendare a unei platforme de licitație, în afara platformelor de licitație desemnate în conformitate cu articolul 26 alineatul (1) sau (2) din prezentul regulament, prevăzută în regulamentul Comisiei adoptat în conformitate cu articolul 19 alineatul (3) din Directiva 2003/87/CE;

(c) orice hotărâre a unui stat membru adoptată în temeiul articolului 30 alineatul (8);

(d) orice nerealizare a unei decontări, menționată la articolul 45 alineatul (5);

(e) rămânerea oricăror certificate de emisii în rezerva specială prevăzută la articolul 3f din Directiva 2003/87/CE;

(f) întreruperea operațiunilor unei instalații în temeiul articolului 10a alineatul (19) din Directiva 2003/87/CE, orice adaptare a nivelului alocării cu titlu gratuit în conformitate cu articolul 10a alineatul (20) din directiva respectivă sau rămânerea unor certificate de emisii în rezerva pentru instalațiile nou intrate prevăzută la articolul 10a alineatul (7) din directiva respectivă;

(g) orice includere unilaterală de activități suplimentare și gaze în conformitate cu articolul 24 din Directiva 2003/87/CE;

(h) orice măsuri adoptate în conformitate cu articolul 29a din Directiva 2003/87/CE;

(i) intrarea în vigoare a unor modificări la prezentul regulament sau la Directiva 2003/87/CE;

▼M1

(j) orice neincludere în licitație a unor certificate în temeiul articolului 22 alineatul (5) sau al articolului 24 alineatul (1) al doilea paragraf;

▼M6

(k) necesitatea ca o platformă de licitație să evite organizarea unei licitații care încalcă prezentul regulament sau Directiva 2003/87/CE;

▼M6

(l) ajustările necesare în temeiul Deciziei (UE) 2015/1814 care se stabilesc și se publică până la data de 15 iulie a unui anumit an sau cât mai curând posibil după această dată.

▼B

(2) În cazul în care prezentul regulament nu prevede modalitatea de implementare a unei modificări, platforma de licitație în cauză nu implementează modificarea respectivă până când nu consultă în prealabil Comisia și nu obține avizul acesteia cu privire la modificarea respectivă. Platforma de licitație în cauză ține cont în cea mai mare măsură de avizul Comisiei.







CAPITOLUL IV

ACCESUL LA LICITAȚII

Articolul 15

Persoane care pot depune oferte direct în cadrul unei licitații

Fără a aduce atingere articolului 28 alineatul (3), doar o persoană care este eligibilă să solicite admiterea la licitație în conformitate cu articolul 18 și este admisă să liciteze în conformitate cu articolele 19 și 20 poate depune oferte direct în cadrul unei licitații.

Articolul 16

Mijloace de acces

(1) O platformă de licitație oferă mijloace de acces la licitațiile sale în mod nediscriminatoriu.

▼M4

(1a) Admiterea la licitații nu este condiționată de calitatea de membru sau de participant pe piața secundară organizată de platforma de licitație sau pe orice altă platformă de tranzacționare operată de platforma de licitație sau de un terț.

▼M1

(2) O platformă de licitație desemnată în temeiul articolului 26 alineatul (1) sau al articolului 30 alineatul (1) se asigură că licitațiile sale pot fi accesate la distanță prin intermediul unei interfețe electronice accesibile în mod sigur și fiabil prin internet.

În plus, o platformă de licitație desemnată în temeiul articolului 26 alineatul (1) sau al articolului 30 alineatul (1) asigură ofertanților opțiunea de a accesa licitațiile sale prin conexiuni dedicate la interfața electronică.

▼M4

(3) O platformă de licitație poate oferi, iar statele membre pot solicita unei platforme de licitație să ofere, unul sau mai multe mijloace alternative de acces la licitațiile sale, dacă principalele mijloace de acces sunt inaccesibile din orice motiv, cu condiția ca astfel de mijloace alternative de acces să fie sigure și fiabile, iar utilizarea lor să nu conducă la discriminare între ofertanți.

▼M1

Articolul 17

Formare și servicii de asistență

O platformă de licitație desemnată în temeiul articolului 26 alineatul (1) sau al articolului 30 alineatul (1) oferă un modul practic de formare pe internet cu privire la procesul de licitație pe care îl desfășoară, inclusiv instrucțiuni de completare și transmitere a formularelor, precum și o simulare a modului de ofertare în cadrul unei licitații. De asemenea, aceasta pune la dispoziție un serviciu de asistență accesibil prin telefon, fax și poștă electronică cel puțin în cursul orelor de lucru ale fiecărei zile de tranzacționare.

▼B

Articolul 18

Persoane eligibile pentru a solicita admiterea la licitație

(1) Următoarele persoane sunt eligibile să solicite admiterea de a licita direct în cadrul licitațiilor:

▼M4

(a) un operator sau un operator de aeronave care deține un cont de depozit pentru operatori sau un cont de depozit pentru operatori de aeronave și care licitează în nume propriu, inclusiv orice întreprindere-mamă, filială sau întreprindere afiliată ce face parte din același grup de întreprinderi cu operatorul sau cu operatorul de aeronave;

▼B

(b) firmele de investiții autorizate în temeiul Directivei 2004/39/CE care licitează în nume propriu sau în numele clienților lor;

(c) instituțiile de credit autorizate în temeiul Directivei 2006/48/CE care licitează în nume propriu sau în numele clienților lor;

(d) grupările comerciale alcătuite din persoanele enumerate la litera (a) care licitează în nume propriu și care acționează ca agent pentru membrii lor;

(e) organisme publice sau entități proprietate de stat ale statelor membre care controlează oricare din persoanele enumerate la litera (a).

(2) Fără a aduce atingere exceptării de la articolul 2 alineatul (1) punctul (i) din Directiva 2004/39/CE, persoanele care fac obiectul acestei exceptări și sunt autorizate în temeiul articolului 59 din prezentul regulament sunt eligibile să solicite admiterea de a licita direct în cadrul licitațiilor, fie în nume propriu, fie în numele clienților principalei lor activități comerciale, cu condiția ca statul membru în care sunt stabilite să fi adoptat legislația care abilitează autoritatea națională competentă din statul membru respectiv să le autorizeze să liciteze în nume propriu sau în numele clienților principalei lor activități comerciale.

▼M1

(3) Persoanele menționate la alineatul (1) litera (b) sau (c) sunt eligibile să solicite admiterea la licitații pentru a licita direct în numele clienților lor atunci când depun oferte pentru produsele scoase la licitație care nu constituie instrumente financiare, cu condiția ca statul membru în care sunt stabilite să fi adoptat legislația care permite autorității naționale competente din respectivul stat membru să autorizeze aceste persoane pentru a licita în numele clienților lor.

▼B

(4) În cazul în care persoanele menționate la alineatul (1) literele (b) și (c) și la alineatul (2) licitează în numele clienților lor, acestea se asigură că acei clienți sunt ei înșiși eligibili să solicite admiterea de a licita direct în temeiul alineatului (1) sau (2).

În cazul în care clienții persoanelor menționate la primul paragraf licitează ei înșiși în numele propriilor clienți, aceștia se asigură că acei clienți sunt de asemenea eligibili să solicite admiterea de a licita direct în temeiul alineatului (1) sau (2). Același lucru se aplică și celorlalți clienți din lanțul de licitație care licitează indirect în cadrul licitațiilor.

(5) Următoarele persoane nu sunt eligibile să solicite admiterea de a licita direct în cadrul licitațiilor, nici nu au voie să participe la licitații prin intermediul uneia sau mai multor persoane admise la licitație în conformitate cu articolele 19 și 20, indiferent dacă este în nume propriu sau în numele oricărei alte persoane, atunci când își îndeplinesc rolul în legătură cu licitațiile în cauză:

(a) adjudecătorul;

(b) platforma de licitație, inclusiv orice sistem de compensare și orice sistem de decontare legat la aceasta;

(c) persoanele care sunt în măsură să exercite, direct sau indirect, o influență semnificativă asupra gestionării persoanelor de la literele (a) și (b);

(d) persoanele care lucrează pentru persoanele de la literele (a) și (b).

(6) Autoritatea de monitorizare a licitațiilor nu are voie să participe la nicio licitație, direct sau indirect prin una sau mai multe persoane admise la licitație în conformitate cu articolele 19 și 20, indiferent dacă este în nume propriu sau în numele oricărei alte persoane.

Persoanele care sunt în poziția de a exercita, direct sau indirect, o influență semnificativă asupra gestionării autorității de monitorizare a licitațiilor nu au voie să participe la nicio licitație, direct sau indirect prin una sau mai multe persoane admise la licitație în conformitate cu articolele 19 și 20, indiferent dacă este în nume propriu sau în numele oricărei alte persoane.

Persoanele care lucrează, în legătură cu licitațiile, pentru autoritatea de monitorizare a licitațiilor nu au voie să participe la nicio licitație, direct sau indirect prin una sau mai multe persoane admise la licitație în conformitate cu articolele 19 și 20, indiferent dacă este în nume propriu sau în numele oricărei alte persoane.

(7) Opțiunile disponibile în temeiul articolelor 44-50 unei platforme de licitație, inclusiv oricărui sistem de compensare sau sistem de decontare legat la aceasta, pentru acceptarea plăților, pentru livrare sau pentru preluarea de garanții de la un succesor în drepturi al unui ofertant câștigător nu aduc atingere aplicării articolelor 17-20.

Articolul 19

Cerințe de admitere la licitație

▼M6

(1) Membrii sau participanții la piața secundară organizată de o platformă de licitație desemnată în temeiul articolului 26 alineatul (1) sau al articolului 30 alineatul (1) și care sunt persoane eligibile în temeiul articolului 18 alineatul (1) sau (2) sunt admiși să liciteze direct în cadrul licitațiilor desfășurate de platforma de licitație respectivă, fără cerințe suplimentare de admitere, dacă sunt îndeplinite cumulativ următoarele condiții:

(a) cerințele de admitere a membrului sau a participantului la comercializarea certificatelor prin intermediul pieței secundare organizate de platforma de licitație desemnată în temeiul articolului 26 alineatul (1) sau al articolului 30 alineatul (1) nu sunt mai puțin stricte decât cele enumerate la alineatul (2) al prezentului articol;

(b) platforma de licitație desemnată în temeiul articolului 26 alineatul (1) sau al articolului 30 alineatul (1) primește orice informații suplimentare necesare pentru verificarea îndeplinirii oricărei cerințe prevăzute la alineatul (2) al prezentului articol care nu a fost verificată anterior.

▼M1

(2) Persoanele care nu sunt membri sau participanți la piața secundară organizată de o platformă de licitație desemnată în temeiul articolului 26 alineatul (1) sau al articolului 30 alineatul (1) și care sunt persoane eligibile în temeiul articolului 18 alineatul (1) sau (2) sunt admise să liciteze direct în cadrul licitațiilor desfășurate de platforma respectivă cu condiția ca acestea:

(a) să fie stabilite în Uniune, să fie operatori sau operatori de aeronave;

(b) să dețină un cont de depozit desemnat;

(c) să dețină un cont bancar desemnat;

(d) să desemneze cel puțin un reprezentant al ofertantului, conform definiției de la articolul 6 alineatul (3) al treilea paragraf;

(e) să prezinte platformei de licitație în cauză, în conformitate cu măsurile aplicabile de due diligence (diligență necesară) privind clientela, informații satisfăcătoare cu privire la identitatea lor, identitatea beneficiarilor efectivi, integritatea, profilul economic și comercial, ținând seama de modalitatea de stabilire a relației cu ofertantul, de tipul ofertantului, de natura produsului licitat, de dimensiunea ofertelor avute în vedere și de mijloacele de plată și de livrare;

(f) să prezinte platformei de licitație în cauză informații satisfăcătoare cu privire la situația lor financiară, în special cu privire la capacitatea lor de a-și onora angajamentele financiare și datoriile curente la data scadenței;

(g) să aibă deja instituite sau să poată institui la cerere procesele interne, procedurile și acordurile contractuale necesare în vederea implementării dimensiunii maxime a ofertei impuse în conformitate cu articolul 57;

(h) să îndeplinească cerințele de la articolul 49 alineatul (1).

▼M6 —————

▼B

(3) Persoanele care intră sub incidența articolului 18 alineatul (1) literele (b) și (c) sau a articolului 18 alineatul (2) și care depun oferte în numele clienților lor, au responsabilitatea de a se asigura că sunt îndeplinite toate condițiile următoare:

(a) clienții lor sunt persoane eligibile în temeiul articolului 18 alineatul (1) sau (2);

(b) dispun sau vor dispune cu suficient timp înainte de deschiderea ferestrei de licitație de procesele, procedurile interne și acordurile contractuale corespunzătoare, necesare pentru a:

(i) le permite să prelucreze oferte din partea clienților lor, inclusiv depunerea de oferte, colectarea plăților și transferul certificatelor de emisii;

(ii) împiedica dezvăluirea de informații confidențiale de la acea parte a societății lor care este responsabilă de primirea, pregătirea și depunerea ofertelor în numele clienților lor către partea din societate care este responsabilă de pregătirea și depunerea ofertelor în nume propriu;

(iii) asigura că clienții lor care acționează ei înșiși în numele unor clienți care licitează în cadrul licitațiilor aplică cerințele prevăzute la alineatul (2) din prezentul articol și la prezentul alineat și că solicită același lucru din partea clienților lor și din partea clienților clienților lor, în conformitate cu articolul 18 alineatul (4).

Platforma de licitație în cauză se poate baza pe verificări serioase desfășurate de persoanele menționate la primul paragraf din prezentul alineat, de clienții acestora sau de clienții clienților lor, astfel cum sunt prevăzuți la articolul 18 alineatul (4).

Persoanele menționate la primul paragraf din prezentul alineat au responsabilitatea de a se asigura că sunt capabile să demonstreze platformei de licitație, ori de câte ori platforma de licitație le solicită acest lucru în conformitate cu articolul 20 alineatul (5) litera (d), că sunt îndeplinite condițiile de la primul paragraf literele (a) și (b) din prezentul alineat.

Articolul 20

Depunerea și prelucrarea solicitărilor de admitere la licitație

▼M1

(1) Înainte de a depune prima ofertă direct prin intermediul oricărei platforme de licitație desemnate în temeiul articolului 26 alineatul (1) sau al articolului 30 alineatul (1), persoanele eligibile în temeiul articolului 18 alineatele (1) sau (2) solicită respectivei platforme de licitație admiterea la licitații.

▼M6

Membrii sau participanții pe piața secundară organizată de platforma de licitație în cauză, care îndeplinesc cerințele articolului 19 alineatul (1), sunt admiși la licitație fără a fi necesar să solicite acest lucru în temeiul primului paragraf din prezentul alineat.

▼M4

(2) Solicitarea de admitere la licitație prevăzută la alineatul (1) se efectuează prin depunerea la platforma de licitație a unui formular de solicitare completat. Platforma de licitație în cauză asigură și menține formularul de solicitare și accesul la acesta pe internet.

▼B

(3) O solicitare de admitere la licitație trebuie însoțită de copii certificate corespunzător ale tuturor documentelor justificative necesare platformei de licitație pentru a demonstra că solicitantul îndeplinește cerințele articolului 19 alineatele (2) și (3). O solicitare de admitere la licitație trebuie să conțină cel puțin elementele enumerate în anexa II.

(4) O solicitare de admitere la licitație, inclusiv toate documentele justificative, este pusă la dispoziție la cerere pentru a fi verificată de autoritatea de monitorizare a licitațiilor, de autoritățile naționale competente însărcinate cu aplicarea legii ale unui stat membru care desfășoară o investigație, prevăzute la articolul 62 alineatul (3) litera (e), și de orice organisme competente ale Uniunii implicate în investigații care se desfășoară la nivel transfrontalier.

▼M1

(5) O platformă de licitație desemnată în temeiul articolului 26 alineatul (1) sau al articolului 30 alineatul (1) poate refuza admiterea la licitații în cazul în care solicitantul refuză una dintre următoarele:

(a) să dea curs cererilor de informații suplimentare, de clarificare sau de justificare a informațiilor furnizate, formulate de platforma de licitație;

(b) să dea curs invitației formulate de platforma de licitație cu scopul de a intervieva oricare dintre agenții solicitantului, inclusiv la sediul său comercial sau în altă parte;

(c) să permită investigații sau verificări, solicitate de platforma de licitație, inclusiv vizite la fața locului sau controale inopinate la sediul comercial al solicitantului;

(d) să dea curs cererilor platformei de licitație referitoare la informațiile din partea unui solicitant, a clienților unui solicitant sau a clienților acestuia, conform prevederilor de la articolul 18 alineatul (4), necesare pentru a verifica îndeplinirea cerințelor de la articolul 19 alineatul (3);

(e) să dea curs cererilor platformei de licitație privind informațiile necesare pentru a verifica îndeplinirea cerințelor de la articolul 19 alineatul (2).

(6) O platformă de licitație desemnată în temeiul articolului 26 alineatul (1) sau al articolului 30 alineatul (1) aplică măsurile prevăzute la articolul 13 alineatul (4) din Directiva 2005/60/CE în ceea ce privește tranzacțiile sau relațiile sale de afaceri cu persoane expuse politic, indiferent de țara de reședință a acestora.

(7) O platformă de licitație desemnată în temeiul articolului 26 alineatul (1) sau al articolului 30 alineatul (1) cere persoanei care solicită admiterea la licitațiile sale să se asigure că clienții solicitantului dau curs oricărei cereri efectuate în temeiul alineatului (5) și că orice client al clienților solicitantului, conform prevederilor de la articolul 18 alineatul (4), procedează la fel.

▼B

(8) O solicitare de admitere la licitație se consideră retrasă dacă solicitantul nu transmite informațiile solicitate de o platformă de licitație într-o perioadă rezonabilă de timp, specificată într-o solicitare de informații făcută de platforma de licitație în cauză în conformitate cu alineatul (5) litera (a), (d) sau (e), care va fi de cel puțin cinci zile de tranzacționare de la data solicitării de informații, sau dacă nu răspunde, nu transmite informații sau nu cooperează într-un interviu sau cu ocazia oricăror investigații sau verificări în temeiul alineatului (5) litera (b) sau (c).

▼M1

(9) Un solicitant nu furnizează informații false sau înșelătoare niciunei platforme de licitație desemnate în temeiul articolului 26 alineatul (1) sau al articolului 30 alineatul (1). Solicitantul transmite platformei de licitație în cauză o notificare prin care o informează, în mod integral, onest și prompt, cu privire la orice modificări ale situației sale care ar putea să îi afecteze solicitarea de admitere la licitațiile desfășurate de respectiva platformă de licitație sau orice admitere la licitații deja acordată.

(10) O platformă de licitație desemnată în temeiul articolului 26 alineatul (1) sau al articolului 30 alineatul (1) decide cu privire la o solicitare primită și informează solicitantul în legătură cu decizia sa.

Platforma de licitație în cauză poate:

(a) să ofere admiterea necondiționată la licitații pe o perioadă care nu depășește perioada sa de desemnare, și nici orice extindere sau reînnoire a desemnării respective;

(b) să ofere admiterea condiționată la licitații pe o perioadă care nu depășește perioada sa de desemnare, cu condiția îndeplinirii,până la un anumit termen, a condițiilor specificate, fapt care trebuie verificat corespunzător de respectiva platformă de licitație;

(c) să refuze admiterea la licitație.

▼B

Articolul 21

Refuzarea, revocarea sau suspendarea admiterii

▼M1

(1) O platformă de licitație desemnată în temeiul articolului 26 alineatul (1) sau al articolului 30 alineatul (1) refuză admiterea la licitațiile sale, revocă sau suspendă orice admitere la licitații deja acordată oricărei persoane care:

(a) nu este sau nu mai este eligibilă să solicite admiterea la licitații în temeiul articolului 18 alineatul (1) sau (2);

(b) nu îndeplinește sau nu mai îndeplinește cerințele articolelor 18, 19 și 20;

(c) încalcă în mod intenționat sau repetat prezentul regulament, termenii și condițiile de admitere la licitațiile desfășurate de respectiva platformă de licitație sau orice alte instrucțiuni sau acorduri conexe.

(2) O platformă de licitație desemnată în temeiul articolului 26 alineatul (1) sau al articolului 30 alineatul (1) refuză admiterea la licitațiile sale, revocă sau suspendă orice admitere la licitații deja acordată în cazul în care suspectează un solicitant de acțiuni de spălare a banilor, finanțare a terorismului, activități infracționale sau abuz de piață, cu condiția ca refuzul, revocarea sau suspendarea să nu fie susceptibile de a obstrucționa eforturile autorităților naționale competente de a urmări sau aresta autorii acțiunilor respective.

Într-un astfel de caz, platforma de licitație în cauză transmite un raport către unitatea de informații financiare (FIU) menționată la articolul 21 din Directiva 2005/60/CE în conformitate cu articolul 55 alineatul (2) din prezentul regulament.

(3) O platformă de licitație desemnată în temeiul articolului 26 alineatul (1) sau al articolului 30 alineatul (1) poate refuza admiterea la licitațiile sale, poate revoca sau suspenda orice admitere la licitații deja acordată oricărei persoane care:

(a) încalcă din neglijență prezentul regulament, termenii și condițiile de admitere la licitațiile desfășurate de respectiva platformă de licitație sau orice alte instrucțiuni sau acorduri conexe;

(b) s-a comportat într-un mod care prejudiciază desfășurarea ordonată sau eficientă a unei licitații;

(c) este menționată la articolul 18 alineatul (1) litera (b) sau (c) sau la articolul 18 alineatul (2) și nu a licitat în cadrul niciunei licitații în ultimele 220 de zile de tranzacționare.

▼B

(4) Persoanele menționate la alineatul (3) sunt informate cu privire la refuzul admiterii sau la revocarea sau suspendarea admiterii și li se acordă o perioadă rezonabilă de timp, menționată în decizia de refuzare a admiterii, de revocare sau de suspendare a admiterii, pentru a transmite un răspuns în scris.

În urma examinării răspunsului scris al persoanei respective, dacă acesta este întemeiat, platforma de licitație în cauză:

(a) acordă sau acordă din nou admiterea începând de la o anumită dată;

(b) acordă admiterea condiționată sau restabilirea condiționată a admiterii, cu condiția îndeplinirii cerințelor specificate până la o anumită dată, care va fi verificată în mod corespunzător de platforma de licitație în cauză;

(c) confirmă refuzul de a acorda admiterea, revocarea sau suspendarea admiterii, cu efect de la o anumită dată.

Platforma de licitație notifică persoana în cauză cu privire la decizia sa.

(5) Persoanele cărora li s-a revocat sau suspendat admiterea la licitație în conformitate cu alineatele (1), (2) sau (3) iau măsurile rezonabile pentru a se asigura că eliminarea lor din cadrul licitațiilor:

(a) este realizată în mod disciplinat;

(b) nu aduce atingere intereselor clienților lor și nu intervine în funcționarea eficientă a licitațiilor;

(c) nu le afectează obligațiile de a respecta orice dispoziții privind plățile, termenii și condițiile de admitere la licitație sau orice alte instrucțiuni sau acorduri conexe;

(d) nu le compromite obligațiile privind protejarea informațiilor confidențiale în temeiul articolului 19 alineatul (3) litera (b) punctul (ii), care vor rămâne în vigoare timp de 20 de ani de la eliminarea lor din cadrul licitațiilor.

Refuzarea, revocarea sau suspendarea admiterii, prevăzute la alineatele (1), (2) și (3), trebuie să specifice orice măsuri necesare pentru a îndeplini cerințele prezentului alineat, iar platforma de licitație trebuie să verifice respectarea acestor măsuri.







CAPITOLUL V

DESEMNAREA ADJUDECĂTORULUI ȘI FUNCȚIILE ACESTUIA

Articolul 22

Desemnarea adjudecătorului

(1) Fiecare stat membru desemnează un adjudecător. Niciun stat membru nu scoate la licitație certificate de emisii fără a desemna un adjudecător. Același adjudecător poate fi desemnat de mai multe state membre.

(2) Adjudecătorul este desemnat de statul membru respectiv cu suficient timp înainte de demararea licitațiilor, astfel încât să încheie și să implementeze acordurile necesare cu platforma de licitație desemnată sau care urmează să fie desemnată de statul membru respectiv, inclusiv cu orice sistem de compensare și sistem de decontare legat la aceasta, ceea ce permite adjudecătorului să liciteze certificatele de emisii, în numele statului membru care l-a desemnat, pe baza unor termeni și condiții convenite de comun acord.

▼M4

(3) În cazul statelor membre care nu participă la acțiunile comune prevăzute la articolul 26 alineatele (1) și (2), adjudecătorul este desemnat de statul membru respectiv pentru a încheia și a implementa acordurile necesare cu platformele de licitație desemnate în conformitate cu articolul 26 alineatele (1) și (2), inclusiv orice sistem de compensare sau de decontare conectat la acestea, care să îi permită să liciteze pe aceste platforme de licitație certificate de emisii în numele statului membru care l-a desemnat, pe baza unor termeni și condiții convenite de comun acord în conformitate cu articolul 30 alineatul (7) al doilea paragraf și cu articolul 30 alineatul (8) primul paragraf.

(4) Statele membre se abțin să comunice informații privilegiate persoanelor care lucrează pentru adjudecător, cu excepția cazului în care persoana care lucrează sau acționează în numele statului membru comunică astfel de informații, atunci când acestea trebuie cunoscute, în cadrul normal al exercitării funcției, profesiei sau responsabilităților sale, iar statul membru respectiv are convingerea că adjudecătorul a instituit măsuri adecvate pentru a împiedica utilizarea abuzivă a informațiilor privilegiate în sensul articolului 3 punctul 28 sau astfel cum este interzisă prin articolul 38, de către orice persoană care lucrează pentru un adjudecător, în plus față de măsurile prevăzute la articolul 42 alineatele (1) și (2).

▼M1

(5) Certificatele care urmează să fie licitate în numele unui stat membru nu se supun licitației dacă respectivul stat membru nu dispune de un adjudecător desemnat în mod corespunzător sau dacă nu sunt încheiate sau nu sunt în vigoare acordurile menționate la alineatul (2).

▼B

(6) Alineatul (5) nu aduce atingere niciunei consecințe juridice, în temeiul legislației Uniunii, care se datorează faptului că un stat membru nu și-a îndeplinit obligațiile ce îi revin în temeiul alineatelor (1)-(4).

(7) Statele membre transmit o notificare Comisiei privind identitatea adjudecătorului și datele de contact ale acestuia.

Identitatea și datele de contact ale adjudecătorului se publică pe site-ul web al Comisiei.

▼M7

Articolul 23

Funcțiile adjudecătorului

(1) Adjudecătorul îndeplinește următoarele funcții:

(a) scoate la licitație volumul de certificate care urmează să fie licitat de fiecare stat membru care l-a desemnat;

(b) primește veniturile din licitații datorate fiecărui stat membru care l-a desemnat;

(c) plătește veniturile din licitații datorate fiecărui stat membru care l-a desemnat.

(2) Adjudecătorul fiecărui stat membru care scoate la licitație certificate în temeiul articolului 10 alineatul (5) primește veniturile din licitația acestor certificate într-un cont bancar desemnat al adjudecătorului, pe care acesta îl desemnează până la 1 octombrie 2019 cel târziu pentru primirea plăților datorate în temeiul articolului 10 alineatul (5). Adjudecătorul garantează că aceste venituri din licitații sunt vărsate în contul care i-a fost notificat de Comisie, în sensul articolului 10a alineatul (8) din Directiva 2003/87/CE, în termen de cel mult 15 zile de la sfârșitul lunii în care au fost generate veniturile din licitație. Adjudecătorul poate deduce înainte de plată orice taxă suplimentară pentru deținerea și plata veniturilor din licitație, cu condiția ca statul său membru să notifice Comisiei și tuturor celelalte state membre valoarea și motivul existenței acestor taxe.

▼B







CAPITOLUL VI

DESEMNAREA AUTORITĂȚII DE MONITORIZARE A LICITAȚIILOR ȘI FUNCȚIILE ACESTEIA

Articolul 24

Autoritatea de monitorizare a licitațiilor

(1) Toate procesele de licitație sunt monitorizate de aceeași autoritate de monitorizare a licitațiilor.

▼M1

Fără a aduce atingere dispozițiilor de la al treilea paragraf, certificatele care urmează să fie scoase la licitație în numele unui stat membru nu se supun licitației dacă respectivul stat membru nu dispune de o autoritate de monitorizare a licitațiilor desemnată în mod corespunzător sau dacă nu sunt încheiate sau nu sunt în vigoare acordurile contractuale cu autoritatea de monitorizare a licitațiilor.

▼M4

În cazurile în care, din motive de forță majoră, autoritatea de monitorizare a licitațiilor nu își poate îndeplini, integral sau parțial, sarcinile legate de o anumită licitație, platforma de licitație în cauză poate decide să desfășoare licitația respectivă cu condiția să ia măsurile adecvate pentru a asigura ea însăși monitorizarea corespunzătoare a licitației. Cele de mai sus se aplică, de asemenea, până la momentul la care prima autoritate de monitorizare a licitațiilor desemnată în conformitate cu alineatul (2) începe să monitorizeze licitațiile respective, astfel cum se specifică mai detaliat în contractul care o desemnează.

▼B

(2) Toate statele membre desemnează o autoritate de monitorizare a licitațiilor, în urma unei proceduri de achiziție publică comună a Comisiei și statelor membre, desfășurată în temeiul articolului 91 alineatul (1) al treilea paragraf din Regulamentul (CE, Euratom) nr. 1605/2002 și al articolului 125c din Regulamentul (CE, Euratom) nr. 2342/2002.

(3) Perioada pentru care este desemnată autoritatea de monitorizare a licitațiilor nu depășește 5 ani.

Cu cel puțin trei luni înainte de expirarea sau încheierea mandatului autorității de monitorizare a licitațiilor se desemnează un succesor, în conformitate cu alineatul (2).

(4) Identitatea și datele de contact ale autorității de monitorizare a licitațiilor se publică pe site-ul web al Comisiei.

▼M1

(5) Orice stat membru care se alătură acțiunii comune menționate la alineatul (2) după intrarea în vigoare a acordului de achiziție comună, încheiat de statele membre și Comisie, acceptă termenii și condițiile convenite de statele membre și de Comisie în cadrul acordului de achiziție comună, precum și orice decizie adoptată deja în temeiul acordului respectiv.

După intrarea în vigoare a acordului de achiziție comună și până în momentul în care un stat membru se alătură acțiunii comune menționate la alineatul (2), acesta poate primi statutul de observator conform termenilor și condițiilor convenite în cadrul acordului de achiziție comună dintre statele membre și Comisie, sub rezerva normelor aplicabile în domeniul achizițiilor publice.

▼B

Articolul 25

Funcțiile autorității de monitorizare a licitațiilor

(1) Autoritatea de monitorizare a licitațiilor are ca funcții monitorizarea fiecărei licitații și raportarea referitor la implementarea corectă a licitațiilor desfășurate în luna precedentă către Comisie, în numele statelor membre, și către statele membre în cauză, în termenul prevăzut la articolul 10 alineatul (4) al patrulea paragraf din Directiva 2003/87/CE, în conformitate cu paragraful respectiv, în special în ceea ce privește:

(a) accesul echitabil și deschis;

(b) transparența;

(c) formarea prețurilor;

(d) aspectele tehnice și operaționale.

(2) Autoritatea de monitorizare a licitațiilor furnizează statelor membre și Comisiei un raport anual general care conține:

(a) aspectele menționate la alineatul (1), atât privind fiecare licitație în parte, cât și colectiv pentru fiecare platformă de licitație;

(b) orice încălcare a contractului de desemnare a unei platforme de licitație;

▼M3

(c) orice dovadă de comportament anticoncurențial, abuz de piață, spălare de bani, finanțare a activităților teroriste sau activități infracționale;

▼B

(d) impactul licitațiilor asupra poziției platformelor de licitație pe piața secundară, dacă este cazul;

(e) relația dintre procesele de licitație care fac obiectul raportului general și dintre acestea și funcționarea pieței secundare, în conformitate cu articolul 10 alineatul (5) din Directiva 2003/87/CE;

▼M3

(f) informații referitoare la numărul, tipul și statutul plângerilor depuse în temeiul articolului 59 alineatul (4) sau al articolului 64 alineatul (1), precum și ale plângerilor formulate împotriva unei platforme de licitații și adresate autorităților competente care supraveghează respectiva platformă de licitații, instanțelor sau organismelor administrative competente prevăzute de măsurile naționale de transpunere a articolului 52 alineatul (2) din Directiva 2004/39/CE;

▼B

(g) informații privind urmările oricărora dintre rapoartele autorității de monitorizare a licitațiilor întocmite în temeiul alineatelor (3), (4) și(5);

(h) orice recomandări considerate adecvate pentru îmbunătățirea oricăreia dintre procesele de licitație sau pentru orice revizuire a următoarelor documente:

(i) prezentul regulament, inclusiv revizuirea menționată la articolul 33;

(ii) regulamentul Comisiei adoptat în conformitate cu articolul 19 alineatul (3) din Directiva 2003/87/CE;

(iii) Directiva 2003/87/CE, inclusiv revizuirea funcționării pieței carbonului prevăzută la articolul 10 alineatul (5) și la articolul 12 alineatul (1a) din directiva respectivă.

(3) Autoritatea de monitorizare a licitațiilor poate, la cererea Comisiei și a unuia sau mai multor state membre sau în conformitate cu cerințele alineatului (5), să raporteze din când în când cu privire la orice aspect specific legat de oricare dintre procesele de licitație, oricând este necesar să aducă în atenție aspectul respectiv înainte de prezentarea rapoartelor prevăzute la alineatul (1) sau (2). În caz contrar, autoritatea de monitorizare a licitațiilor poate raporta cu privire la aceste aspecte în rapoartele prevăzute la alineatul (1) sau (2).

▼M1

(4) Un stat membru care nu participă la acțiunea comună prevăzută la articolul 26 alineatele (1) și (2) din prezentul regulament, dar care optează pentru desemnarea propriei platforme de licitație în temeiul articolului 30 alineatele (1) și (2) din prezentul regulament, poate solicita autorității de monitorizare a licitațiilor să furnizeze statelor membre, Comisiei și platformei de licitație în cauză un raport tehnic privind capacitatea platformei de licitație pe care o propune sau pe care intenționează să o propună de a desfășura procesul de licitație în conformitate cu cerințele prezentului regulament și în conformitate cu obiectivele stabilite în articolul 10 alineatul (4) din Directiva 2003/87/CE.

▼B

În cadrul unor astfel de rapoarte, autoritatea de monitorizare a licitațiilor trebuie să precizeze clar unde procesul de licitație îndeplinește cerințele primului paragraf și unde nu le îndeplinește. Trebuie să cuprindă recomandări precise pentru dezvoltarea sau ameliorarea în continuare a procesului de licitație, oricând este cazul, propunând un calendar specific pentru implementarea acestora.

(5) În cazul în care procesul de licitație desfășurat de o platformă de licitație încalcă în vreun fel prezentul regulament sau nu respectă obiectivele articolului 10 alineatul (4) din Directiva 2003/87/CE sau la solicitarea Comisiei, dacă aceasta suspectează existența unei astfel de încălcări, autoritatea de monitorizare a licitațiilor notifică imediat acest lucru statelor membre, Comisiei și platformei de licitație în cauză.

Raportul trebuie să specifice clar natura încălcării sau nerespectării. De asemenea, trebuie să cuprindă recomandări precise pentru remedierea situației, propunând un calendar specific pentru implementarea acestora. După caz, raportul poate recomanda suspendarea platformei de licitație în cauză. Autoritatea de monitorizare a licitațiilor își reexaminează în mod constant raportul în temeiul prezentului alineat, prezentând actualizări trimestriale statelor membre, Comisiei și platformei de licitație în cauză.

▼M4

(6) Autoritatea de monitorizare a licitațiilor emite avize în temeiul articolului 7 alineatul (7), al articolului 8 alineatul (3), al articolului 27 alineatul (3) și al articolului 31 alineatul (1) și în conformitate cu anexa III. Avizele sunt emise într-un termen rezonabil.

▼B

(7) Rapoartele și avizele prevăzute în temeiul prezentului articol se redactează într-un format inteligibil, standardizat și ușor accesibil, care urmează să fie stabilit conform dispozițiilor din contractul de desemnare a autorității de monitorizare a licitațiilor.







CAPITOLUL VII

DESEMNAREA UNEI PLATFORME DE LICITAȚIE DE STATELE MEMBRE CARE PARTICIPĂ LA O ACȚIUNE COMUNĂ CU COMISIA ȘI FUNCȚIILE ACESTEIA

Articolul 26

Desemnarea unei platforme de licitație printr-o acțiune comună a statelor membre și a Comisiei și funcțiile acesteia

▼M1

(1) Fără a aduce atingere articolului 30, statele membre desemnează o platformă de licitație pentru scoaterea la licitație a certificatelor în temeiul articolului 27 în urma unei proceduri de achiziție comună a Comisiei și a statelor membre care participă la acțiunea comună în temeiul prezentului articol.

(2) Fără a aduce atingere articolului 30, statele membre desemnează o platformă de licitație pentru scoaterea la licitație a certificatelor în temeiul articolului 28 în urma unei proceduri de achiziție comună a Comisiei și a statelor membre care participă la acțiunea comună în temeiul prezentului articol.

O platformă de licitație desemnată în temeiul primului paragraf al prezentului alineat scoate la licitație certificate în temeiul articolului 28 până la începerea licitațiilor pe o platformă de licitație desemnată în temeiul alineatului (1).

▼B

(3) Procedura de achiziție publică comună menționată la alineatele (1) și (2) se desfășoară în conformitate cu articolul 91 alineatul (1) al treilea paragraf din Regulamentul (CE, Euratom) nr. 1605/2002 și cu articolul 125c din Regulamentul (CE, Euratom) nr. 2342/2002.

(4) Nicio perioadă pentru care sunt desemnate platformele de licitație menționate la alineatele (1) și (2) nu depășește cinci ani.

(5) Identitatea și datele de contact ale platformelor de licitație menționate la alineatele (1) și (2) se publică pe site-ul web al Comisiei.

▼M1

(6) Orice stat membru care se alătură acțiunilor comune prevăzute la alineatele (1) și (2) după intrarea în vigoare a acordului de achiziție comună încheiat de Comisie și statele membre participante la acțiunea respectivă acceptă termenii și condițiile convenite, înainte de intrarea în vigoare a acordului, de către Comisie și de către statele membre care se alătură acțiunii comune, precum și orice decizie adoptată deja în temeiul acordului respectiv.

Orice stat membru care decide, în temeiul articolului 30 alineatul (4), să nu participe la acțiunea comună prevăzută la alineatele (1) și (2), ci să își desemneze propria platformă de licitație poate primi statutul de observator, conform termenilor și condițiilor convenite în cadrul acordului de achiziție comună dintre statele membre participante la acțiunea comună prevăzută la alineatele (1) și (2) și Comisie, sub rezerva oricăror norme de achiziție publică aplicabile.

▼B

Articolul 27

Funcțiile platformei de licitație desemnate în temeiul articolului 26 alineatul (1)

(1) Platforma de licitație desemnată în conformitate cu articolul 26 alineatul (1) furnizează statelor membre următoarele servicii, descrise mai în detaliu în contractul său de desemnare:

(a) furnizarea accesului la licitații, în conformitate cu articolele 15-21, inclusiv furnizarea și întreținerea interfețelor electronice necesare prin internet și a site-ului web;

(b) desfășurarea licitațiilor în conformitate cu articolele 4-7;

(c) gestionarea calendarului de licitație în conformitate cu articolele 8-14;

(d) anunțarea și notificarea rezultatelor unei licitații, în conformitate cu articolul 61;

(e) furnizarea sau asigurarea furnizării ►M1 ————— ◄ sistemului de compensare sau sistem de decontare necesar pentru:

(i) administrarea plăților efectuate de ofertanții câștigători sau succesorii în drepturi ai acestora și distribuirea veniturilor din licitații către adjudecător, în conformitate cu articolele 44, 47 și 48;

(ii) livrarea certificatelor de emisii licitate către ofertanții câștigători sau succesorii în drepturi ai acestora, în conformitate cu articolele 46, 47 și 48;

(iii) gestionarea garanțiilor, inclusiv orice stabilire a marjelor, acordate de adjudecător sau de ofertanți, în conformitate cu articolele 49 și 50;

(f) furnizarea către autoritatea de monitorizare a licitațiilor a oricăror informații privind desfășurarea licitațiilor care sunt necesare pentru îndeplinirea funcțiilor autorității de monitorizare a licitațiilor, în conformitate cu articolul 53;

(g) ►M1 urmărirea ◄ licitațiilor, notificarea suspiciunilor de spălare de bani, finanțare a terorismului, activități infracționale sau abuz de piață, administrarea oricăror măsuri de remediere sau sancțiuni necesare, inclusiv prevederea unui mecanism extrajudiciar de soluționare a litigiilor, în conformitate cu articolele ►M1 54-59 ◄ și cu articolul 64 alineatul (1).

(2) Cu cel puțin 20 de zile de tranzacționare înainte de deschiderea primei ferestre de licitație gestionate de platforma de licitație desemnată în conformitate cu articolul 26 alineatul (1), platforma de licitație se conectează la cel puțin un sistem de compensare sau sistem de decontare.

▼M4

(3) În termen de trei luni de la data desemnării sale, platforma de licitație prezintă o strategie detaliată de ieșire Comisiei, care va consulta autoritatea de monitorizare a licitațiilor cu privire la această strategie. În termen de două luni de la data primirii avizului autorității de monitorizare a licitațiilor în temeiul articolului 25 alineatul (6), platforma de licitație reexaminează și, după caz, modifică strategia sa de ieșire, ținând seama în cel mai înalt grad de avizul respectiv.

▼B

Articolul 28

Funcțiile platformei de licitație desemnate în temeiul articolului 26 alineatul (2)

(1) Platforma de licitație desemnată în temeiul articolului 26 alineatul (2) furnizează statelor membre următoarele servicii:

(a) furnizarea accesului la licitațiile conform acordurilor în vigoare pe piața secundară organizată de platforma de licitație, cu modificările din contractul său de desemnare;

(b) desfășurarea licitațiilor în conformitate cu articolele 4-7;

(c) gestionarea calendarului de licitație în conformitate cu articolele 8-14;

(d) anunțarea și notificarea rezultatelor unei licitații, în conformitate cu articolul 61;

(e) furnizarea, conform acordurilor în vigoare pe piața secundară organizată de platforma de licitație, ►M1 fără a aduce atingere articolelor 44-50 ◄ , cu modificările din contractul său de desemnare, a sistemului de compensare sau a sistemului de decontare necesare pentru:

(i) administrarea plăților efectuate de ofertanți sau de succesorii în drepturi ai acestora și distribuirea veniturilor din licitații către adjudecător;

(ii) livrarea certificatelor de emisii licitate către ofertanții câștigători sau succesorii în drepturi ai acestora;

(iii) gestionarea garanțiilor, inclusiv orice stabilire a marjelor, acordate de adjudecător sau de ofertanți;

(f) furnizarea către autoritatea de monitorizare a licitațiilor a oricăror informații privind desfășurarea licitațiilor care sunt necesare pentru îndeplinirea funcțiilor autorității de monitorizare a licitațiilor, în conformitate cu articolul 53;

(g) supravegherea licitațiilor, notificarea suspiciunilor de spălare de bani, finanțare a terorismului, activități infracționale sau abuz de piață, administrarea oricăror măsuri de remediere sau sancțiuni necesare, inclusiv prevederea unui mecanism extrajudiciar de soluționare a litigiilor, conform acordurilor în vigoare pe piața secundară organizată de platforma de licitație, cu modificările din contractul său de desemnare.

(2) Cu cel puțin 20 de zile de tranzacționare înainte de deschiderea primei ferestre de licitație gestionate de o platformă de licitație desemnată în temeiul articolului 26 alineatul (2), platforma de licitație în cauză se conectează la cel puțin un sistem de compensare sau sistem de decontare.

▼M1

(3) Fără a aduce atingere alineatelor (4) și (5), articolul 16 alineatele (2) și (3), articolul 17, articolele 19-21, articolele 36-43, articolele 54-56, articolul 60 alineatul (3), articolul 63 alineatul (4) și articolul 64 nu se aplică în cazul licitațiilor desfășurate de o platformă de licitație desemnată în temeiul articolului 26 alineatul (2) sau al articolului 30 alineatul (2).

(4) Alineatul (3) nu aduce atingere aplicabilității articolului 36 alineatul (1) în ceea ce privește licitațiile de certificate sub formă de contracte spot cu scadența la două zile sau contracte futures cu scadența la cinci zile care constituie instrumente financiare în sensul articolului 1 punctul 3 din Directiva 2003/6/CE, desfășurate de o platformă de licitație desemnată în temeiul articolului 26 alineatul (2) sau al articolului 30 alineatul (2), în cazul în care statul membru în care este stabilită platforma de licitație a implementat articolul 36 alineatul (1) din prezentul regulament sau în care implementarea acestuia nu este necesară în scopul aplicării articolului 36 alineatul (1) din prezentul regulament.

(5) Alineatul (3) nu aduce atingere aplicabilității articolului 36 alineatul (2) și articolelor 37-43 în ceea ce privește licitațiile de certificate sub formă de contracte spot cu scadența la două zile sau contracte futures cu scadența la cinci zile care nu constituie instrumente financiare în sensul articolului 1 punctul 3 din Directiva 2003/6/CE, desfășurate de o platformă de licitație desemnată în temeiul articolului 26 alineatul (2) sau al articolului 30 alineatul (2), în cazul în care statul membru în care este stabilită platforma de licitație a implementat articolul 43 din prezentul regulament sau în care implementarea acestuia nu este necesară în scopul aplicării articolului 43 din prezentul regulament.

▼B

Articolul 29

Servicii furnizate Comisiei de platformele de licitație desemnate în conformitate cu articolul 26 alineatul (1) sau (2)

Platformele de licitație desemnate în conformitate cu articolul 26 alineatul (1) sau (2) îi furnizează Comisiei servicii de suport tehnic legate de activitatea Comisiei privind următoarele aspecte:

(a) completarea anexei I și orice coordonare a calendarului de licitație pentru anexa III;

(b) orice avize furnizate de Comisie în temeiul prezentului regulament;

(c) orice avize sau rapoarte furnizate de autoritatea de monitorizare a licitațiilor în legătură cu funcționarea platformelor de licitație desemnate în conformitate cu articolul 26 alineatul (1) sau (2);

(d) rapoartele sau alte propuneri întocmite de Comisie în conformitate cu articolul 10 alineatul (5) și cu articolul 12 alineatul (1a) din Directiva 2003/87/CE;

▼M1 —————

▼B

(f) orice revizuire a prezentului regulament, a Directivei 2003/87/CE sau a regulamentului Comisiei adoptat conform articolului 19 alineatul (3) din directiva respectivă care are un impact asupra funcționării pieței carbonului, inclusiv asupra implementării licitațiilor;

(g) orice altă acțiune comună privind funcționarea pieței carbonului, inclusiv implementarea licitațiilor, convenită între Comisie și statele membre care participă la acțiunea comună.







CAPITOLUL VIII

DESEMNAREA PLATFORMELOR DE LICITAȚIE DE STATELE MEMBRE CARE OPTEAZĂ SĂ AIBĂ PROPRIA PLATFORMĂ DE LICITAȚIE ȘI FUNCȚIILE ACESTORA

Articolul 30

Desemnarea oricărei alte platforme de licitație decât o platformă de licitație desemnată în conformitate cu articolul 26 alineatul (1) sau (2)

▼M1

(1) Orice stat membru care nu participă la acțiunea comună prevăzută la articolul 26 alineatele (1) și (2) își poate desemna propria platformă de licitație pentru scoaterea la licitație a părții sale din volumul certificatelor care fac obiectul capitolelor II și III din Directiva 2003/87/CE și care urmează să fie scoase la licitație în conformitate cu dispozițiile de la articolul 31 alineatul (1) din prezentul regulament.

(2) Orice stat membru care nu participă la acțiunea comună prevăzută la articolul 26 alineatele (1) și (2) își poate desemna propria platformă de licitație pentru scoaterea la licitație a părții sale din volumul certificatelor care fac obiectul capitolelor II și III din Directiva 2003/87/CE și care urmează să fie scoase la licitație în conformitate cu dispozițiile de la articolul 31 alineatul (2) din prezentul regulament.

(3) Statele membre care nu participă la acțiunea comună prevăzută la articolul 26 alineatele (1) și (2) pot desemna aceeași platformă de licitație sau platforme de licitație separate pentru licitațiile în temeiul articolului 31 alineatul (1), respectiv al articolului 31 alineatul (2).

(4) Orice stat membru care nu participă la acțiunea comună prevăzută la articolul 26 alineatele (1) și (2) informează Comisia cu privire la hotărârea sa de a nu participa la acțiunea comună prevăzută la articolul 26 alineatele (1) și (2) și de a-și desemna propria platformă de licitație în conformitate cu alineatele (1) și (2) din prezentul articol în termen de trei luni de la intrarea în vigoare a prezentului regulament.

(5) Orice stat membru care nu participă la acțiunea comună prevăzută la articolul 26 alineatele (1) și (2) își selectează propria platformă de licitație, desemnată în temeiul alineatelor (1) și (2) din prezentul articol, pe baza unei proceduri de selecție care respectă legislația Uniunii și legislația națională în domeniul achizițiilor publice în cazul în care legislația Uniunii, respectiv cea națională impun o procedură de achiziție publică. Procedura de selecție este supusă tuturor căilor de atac și procedurilor de executare aplicabile în temeiul legislației Uniunii și al legislației naționale.

Orice perioadă pe care este desemnată platforma de licitație menționată la alineatele (1) și (2) este de maximum trei ani, putând fi prelungită cu cel mult încă doi ani. Cu toate acestea, perioada de desemnare a platformei de licitație menționate la alineatul (2) expiră fie la trei luni de la includerea pe listă a platformei de licitație menționate la alineatul (1) în temeiul alineatului (7), fie la patru luni de la refuzarea acestei includeri, fie la șase luni de la începerea licitațiilor pe platforma de licitație desemnată în temeiul articolului 26 alineatul (1) în cazul în care statul membru nu a trimis o notificare în temeiul articolului 30 alineatul (6) cu privire la platforma de licitație menționată la articolul 30 alineatul (1) până la data de începere a licitațiilor pe platforma de licitație desemnată în temeiul articolului 26 alineatul (1), aplicându-se termenul care survine primul în ordine cronologică.

Desemnarea platformelor de licitație menționate la alineatele (1) și (2) este condiționată de includerea platformei de licitație în cauză pe lista din anexa III, în conformitate cu alineatul (7). Desemnarea nu își produce efectele înainte de intrarea în vigoare a includerii platformei de licitație în cauză pe lista din anexa III conform dispozițiilor de la alineatul (7).

(6) Fiecare stat membru care nu participă la acțiunea comună prevăzută la articolul 26 alineatele (1) și (2), dar optează pentru desemnarea propriei platforme de licitație în temeiul alineatelor (1) și (2) ale prezentului articol transmite Comisiei o notificare completă conținând toate datele următoare:

(a) identificarea platformei de licitație pe care o propune spre desemnare;

▼M6

(b) regulile operaționale detaliate pe baza cărora funcționează procesul de licitație ce urmează să fie desfășurat de platforma sau platformele de licitație pe care propune să le desemneze, inclusiv prevederile contractuale privitoare la desemnarea platformei de licitație în cauză și orice sistem (sisteme) de compensare și sistem (sisteme) de decontare legate de platforma de licitație propusă, stipulând termenii și condițiile pe care se bazează structura și nivelul onorariilor, gestionarea garanțiilor, plata și livrarea;

▼M4

(c) produsul licitat și orice informații necesare Comisiei pentru a evalua compatibilitatea calendarului de licitație avut în vedere cu orice calendar de licitație care prevalează sau care este avut în vedere de platformele de licitație desemnate în conformitate cu articolul 26 alineatul (1) sau (2), precum și cu alte calendare de licitație propuse de celelalte state membre care nu participă la acțiunea comună prevăzută la articolul 26, dar optează pentru desemnarea propriilor platforme de licitație;

▼M1

(d) regulile și condițiile detaliate referitoare la urmărirea și supravegherea licitațiilor, care, în conformitate cu articolul 35 alineatele (4), (5) și (6), reglementează platforma de licitație propusă, precum și regulile detaliate de protecție împotriva spălării banilor, finanțării terorismului, activităților infracționale sau abuzului de piață, inclusiv orice măsuri de remediere sau sancțiuni;

(e) măsurile detaliate instituite pentru respectarea articolului 22 alineatul (4) și articolului 34 în ceea ce privește desemnarea adjudecătorului.

▼B

(7) Celelalte platforme de licitație decât cele desemnate în temeiul articolului 26 alineatul (1) sau (2), statele membre care le desemnează, durata desemnării lor și orice condiții sau obligații aplicabile vor fi prevăzute în anexa III în cazul în care sunt îndeplinite cerințele prezentului regulament, precum și obiectivele articolului 10 alineatul (4) din Directiva 2003/87/CE. Comisia și comitetul prevăzut la articolul 23 alineatul (1) din Directiva 2003/87/CE acționează doar pe baza acestor cerințe și obiective și țin pe deplin seama oricare dintre rapoartele întocmite de autoritatea de monitorizare a licitațiilor în conformitate cu articolul 25 alineatul (4) din prezentul regulament.

▼M1

În lipsa includerii pe listă prevăzute la primul paragraf, un stat membru care nu participă la acțiunea comună prevăzută la articolul 26 alineatele (1) și (2), dar care optează pentru desemnarea propriei platforme de licitație în temeiul alineatelor (1) și (2) ale prezentului articol utilizează platformele de licitație desemnate în temeiul articolului 26 alineatul (1) sau (2) pentru a scoate la licitație partea sa de certificate care ar fi fost altfel scoasă la licitație pe platforma de licitație care trebuie desemnată în temeiul alineatelor (1) sau (2) ale prezentului articol în perioada care trece până la expirarea a trei luni de la intrarea în vigoare a includerii pe listă prevăzute la primul paragraf.

Fără a aduce atingere alineatului (8), un stat membru care nu participă la acțiunea comună prevăzută la articolul 26 alineatele (1) și (2), dar care optează pentru desemnarea propriei platforme de licitație în temeiul alineatelor (1) și (2) ale prezentului articol poate totuși participa la acțiunea comună cu scopul unic de a putea utiliza platformele de licitație desemnate în temeiul articolului 26 alineatele (1) și (2), conform dispozițiilor de la paragraful al doilea. O astfel de participare se desfășoară în conformitate cu dispozițiile de la articolul 26 alineatul (6) al doilea paragraf și sub rezerva termenilor și condițiilor prevăzute în acordul de achiziție comună.

(8) Orice stat membru care nu participă la acțiunea comună prevăzută la articolul 26 alineatele (1) și (2), dar care optează pentru desemnarea propriei platforme de licitație în temeiul alineatelor (1) și (2) ale prezentului articol poate să se alăture acțiunii comune prevăzute la articolul 26, în temeiul articolului 26 a